איתמר דוד

**איתמר דוד** (בלועזית: **Ismar David**; 27 באוגוסט 1910, ברסלאו, גרמניה – 26 בפברואר 1996, ניו יורק) היה מאייר, גרפיקאי, טיפוגרף ומעצב גופנים יהודי גרמני-ישראלי-אמריקאי, מעצב גופן "**[[דוד (גופן)|דוד]]**" הפופולרי.

## קורות חיים
[שמאל|ממוזער|250px|[גופן דוד]]
[ממוזער|250px|[כרזה משנות המדינה הראשונות, אופיינית לעבודתו המגויסת לטובת היישוב. הדגל שבכרזה זהה לזה המופיע בסמל החי"ש]]
שמאל|ממוזער|250px|ברכה לשנת 1991. יצירה גרפית אופיינית לערוב ימיו
דוד נולד בעיר ברסלאו שבגרמניה (כיום ורוצלב בפולין), ועזב את בית הספר בגיל 14 כדי לסייע בפרנסת המשפחה כשוליית צייר. בגיל 18 נסע ללמוד בבית הספר לאמנות שימושית בשרלוטנבורג בברלין (בית ספר שהשתייך לתנועת האמנויות והאומנויות האירופית, שדגלה בעיצוב מוצרים אמנותי ושימושי כאחד על מנת לשמר כבוד ועצמאות לבעלי מלאכה ואומנים בעולם תעשייתי) והשתלם בעיצוב ואיור. במסגרת לימודיו ועבודתו זכה למספר פרסים בתחום העיצוב, בהם פרס על עיצוב מהדורה של ספר הזהב של הקרן הקיימת לישראל.

בשנת 1932 עלה לארץ ישראל והתיישב בירושלים. עסק בעיצוב פנים, עיצוב תעשייתי ועיצוב גופנים. בייחוד ידוע בזכות עיצוב הגופן "דוד", יחד עם משה שפיצר. הגופן נרכש לשיווק על ידי תאגיד אינטרטייפ ב-1954 והפך לאחד הגופנים העבריים הנפוצים ביותר בזכות התאמתו לדפוס המודרני. דוד עיצב גם כמה משטרות הכסף הראשונים של מדינת ישראל ובולים רבים. הוא הגיש מספר הצעות לעיצוב סמל מדינת ישראל ב-1948 – אחת מהן הייתה בין שלוש ההצעות שעלו לדיון הוועדה העליונה לבחירת הסמל.

בנוסף עיצב דוד מבני ציבור, בהם המבנה הישן של בית הספר שנקר ברמת גן, את הכתב והלוגו של מפעל המלט "נשר", את סמל החי"ש וכרזות רבות של הנהגת היישוב ושל לשכת הפרסום הממשלתית.

בשנת 1953 עבר לניו יורק ופתח שם סטודיו שעסק בעיצוב פנים ועיטור בתי כנסת, עיצוב עטיפות ספרים עבור הוצאות ספרים מובילות ומוסדות דת יהודיים ועיצוב פריטי יודאיקה. מאמצע שנות ה-60 גילה עניין באדריכלות ותכנן מספר אנדרטאות ופארקים במדינת ניו יורק.
ב-1987 ייסד עם הלן ברנדשאפט סטודיו לאדריכלות ועבודות גרפיות (ABCD).

ספר תהילים פרי עיצובו משנת 1973 נחשב ליצירת מופת של פרשנות גרפית אישית וליצירת אמנות ייחודית וזכה באותה שנה בפרס מאת המכון האמריקאי לאמנויות הגרפיות. ב-1991 עיצב ברוח דומה את ספר יונה. שני הספרים יצאו לאור במהדורות מצומצמות והם פריטי אספנות מבוקשים.

איתמר דוד נפטר בניו יורק. הלן ברנדשאפט, שותפתו בסטודיו, טיפלה בעזבונו ומסרה חלק גדול ממנו ב-1997 לארכיון Cary Collection במכון הטכנולוגי של רוצ'סטר שבמדינת ניו יורק.

## כתביו

* Our Calligraphic Heritage (1979)
* *The Hebrew Letter: Calligraphic Variations* (1990) 


## קישורים חיצוניים
* ביוגרפיה בארכיון המקוון של איתמר דוד 
* ביוגרפיה נוספת 
* מכתבים מעזבונו של איתמר דוד באתר של סיון טולדו
* סוזן קולודני (עורכת), **[http://library.rit.edu/cary/CCimages/IsmarDavid.pdf איתמר דוד -חייו ועבודתו]**  – ספר המתאר את עבודותיו שנמסרו לארכיון *Cary Collection* במכון הטכנולוגי של רוצ'סטר בארצות הברית
* הארכיון המקוון של איתמר דוד - בלוג המציג עבודות של איתמר דוד 

## הערות שוליים

קטגוריה:אמנים יהודים גרמנים
קטגוריה:אמנים יהודים אמריקאים
קטגוריה:אמנים ישראלים
קטגוריה:מאיירים ישראלים
קטגוריה:גרפיקאים ישראלים
קטגוריה:מעצבי גופנים ישראלים
קטגוריה:מעצבים ישראלים
קטגוריה:מעצבים יהודים אמריקאים
קטגוריה:אנשי העלייה החמישית
קטגוריה:מעצבים ביישוב
קטגוריה:מהגרים מישראל לארצות הברית
קטגוריה:אישים הקבורים בניו יורק
קטגוריה:ישראלים שנולדו ב-1910
קטגוריה:אמריקאים שנולדו ב-1910
קטגוריה:ישראלים שנפטרו ב-1996
קטגוריה:אמריקאים שנפטרו ב-1996